b'\n_START_ARTICLE_\nElizabeth Blackburn\n_START_SECTION_\nBiografia\n_START_PARAGRAPH_\nElizabeth va ser la segona de set fills d\'una fam\xc3\xadlia de metges i amb els dos avis ge\xc3\xb2legs. Els primers quatre anys de la seva vida els passa a la petita ciutat costanera de Snug, prop de Hobart, posteriorment la fam\xc3\xadlia es trasllada a Lauceston on estudia a la prestigiosa Broadland House Girls\' Grammar School i, finalment acaben anant a viure a Melbourne on va acabar els seus estudis de secund\xc3\xa0ria i va iniciar la Universitat en la especialitat de bioqu\xc3\xadmica on va treballar en el laboratori del seu mestre Franck Hird.\n_START_SECTION_\nCarrera d\'investigaci\xc3\xb3\n_START_PARAGRAPH_\nDespr\xc3\xa9s dels seus estudis va ser admesa al Laboratori de Biologia Molecular de la Universitat de Cambridge a Anglaterra on es va doctorar en medicina. Durant aquest per\xc3\xadode va con\xc3\xa8ixer a John Sedat amb qui es va casar i es va traslladar a la Universitat Yale a Berkeley on van treballar al laboratori de Joe Gall comen\xc3\xa7ant a treballar amb els tel\xc3\xb2mers.   _NEWLINE_Despr\xc3\xa9s d\'acabar l\'any de postdoctorat l\'any 1977, el matrimoni va marxar a la Universitat de Calif\xc3\xb2rnia a la seva seu de San Francisco on John va aconseguir una pla\xc3\xa7a de professor assistent mentre que a Elizabeth li era denegada aquesta pla\xc3\xa7a i d\'altres que va sol\xc2\xb7licitar a altres universitats. Finalment l\'UCSF l\'admet a la Unitat de Gen\xc3\xa8tica del Departament de Bioqu\xc3\xadmica, dirigida per Herb Boyer on va continuar estudiant els tel\xc3\xb2mers i les prote\xc3\xafnes associades.  _NEWLINE_L\'any 1978 rep una oferta per ser Associate Professor al Departament de Biologia Molecular de Berkeley que accepta immediatament obtenint el t\xc3\xadtol de Full Professor l\'1 de maig de 1986. El seu fill Benjamin-David neix el desembre d\'aquell mateix any.  _NEWLINE_La seva investigaci\xc3\xb3 ha girat al voltant dels tel\xc3\xb2mers que s\xc3\xb3n estructures finals dels cromosomes que els protegeixen. L\'any 1984 Elizabeth treballa en la hip\xc3\xb2tesi que hi ha un enzim que permet la regeneraci\xc3\xb3 dels tel\xc3\xb2mers, fet que havia quedat demostrat en alguns dels seus treballs anteriors, quan se li uneix una estudiant de biologia, Carol Greider, amb qui finalment, treballant amb ADN de Tetrahymena, descobreixen l\'enzim anomenat telomerasa.  _NEWLINE_L\'any 1998 \xc3\xa9s escollida presidenta de la Societat Americana de Biologia Molecular i posteriorment accepta a participar en el Consell de Bio\xc3\xa8tica de la Comissi\xc3\xb3 Federal Nordamericana, creada per George W. Bush l\'agost de 2001. Aviat veu que la independ\xc3\xa8ncia del consell, creat per donar l\'opini\xc3\xb3 sobre la utilitzaci\xc3\xb3 de c\xc3\xa8l\xc2\xb7lules mare, \xc3\xa9s m\xc3\xa9s que dubtosa, ja que, l\'opini\xc3\xb3 bio\xc3\xa8tica de la q\xc3\xbcesti\xc3\xb3, estava presa anticipadament. Aix\xc3\xb2 fa que Elizabeth, en absolut desacord amb els informes preliminars, no amagui la seva opini\xc3\xb3 davant dels altres membres del Consell, majorit\xc3\xa0riament contractats per l\'administraci\xc3\xb3 Bush, el que condueix a que, dos anys m\xc3\xa9s tard, sigui despatxada directament des de l\'oficina personal de George W. Bush fet que va provocar nombroses protestes i mostres de recolzament procedents de tots els Estats Units.\n_START_SECTION_\nPremi Nobel\n_START_PARAGRAPH_\nBlackburn va ser una de les descobridores de l\'enzim telomerasa, que omple el tel\xc3\xb2mer. Aquests estudis li valgueren el Premi Nobel l\'any 2009, compartit amb Carol W. Greider i Jack W. Szostak per "el descobriment de la forma en qu\xc3\xa8 els cromosomes son protegits per els tel\xc3\xb2mers i per un enzim anomenat telomerasa".'